<classify> Akizungumza Dar es Salaam jana, Makamu Mwenyekiti wa kamati hiyo, Revocatus Kuuli alisema kikao chao kilichofanyika mwishoni mwa wiki, kilisikiliza rufani ya watuhumiwa wanane waliokata rufani kati ya 22 waliohukumiwa na Kamati ya Nidhamu ya TFF.Kamati ya Nidhamu ya TFF iliwafungia baadhi ya viongozi na wachezaji waliodaiwa walijihusisha na upangaji matokeo wa mechi za mwisho za Ligi Daraja la Kwanza, ambapo pia ilifikia uamuzi wa kuzishusha daraja timu za Geita Gold, JKT Oljoro, Polisi Tabora na JKT Kanembwa.Alisema Kamati ya Nidhamu ya Rufani katika kikao chake ilikubaliana na uamuzi wa Kamati ya Nidhamu ya TFF iliyoongozwa na Wakili Jerome Msemwa kwa kuwa suala hilo lina kila aina ya upangaji matokeo.Tumejiridhisha vya kutosha kuwa kulikuwa na njama za upangaji matokeo, hivyo adhabu ya kuwafungia maisha kutojihusisha na mpira wa miguu mwamuzi wa mchezo kati ya JKT Kanembwa FC v Geita Gold, Saleh Mangola na kamisaa wa mchezo huo, Moshi Juma baada ya kukutwa na hatia ya upangaji matokeo ipo pale pale. Pia kamati yangu imejiridhisha Kocha Msaidizi wa Geita Gold, Choke Abeid kuwa na hatia hivyo kuendelea na adhabu yake ya kutojihusisha na mpira maisha, alisema.Pia alisema Mwenyekiti wa Chama cha Mpira wa Miguu Mkoa wa Tabora TAREFA, Yusuph Kitumbo, Katibu wa Tarefa, Fateh Remtullah nao adhabu zao zinaendelea. Hata hivyo, Kuuli alisema kamati yake imemuachia huru kipa wa Geita Gold, Richard ambaye awali alihukumiwa faini ya Sh milioni 10 na kufungiwa miaka 10.Alisema upungufu wa kanuni hauwezi kumtia hatiani kipa huyo, ambaye anachezea Simba ya Dar es Salaam na alikuwa Geita kwa mkopo. Katika utetezi wake, Richard alisema siku ya mchezo alishikwa na tumbo la kuhara na wakati mchezo ukiendelea akalazimika kuomba ruhusa kwa mwamuzi kwenda msalani.Kamati inaona kuna kila sababu TFF kurekebisha kanuni zake kumpunguzia madaraka mwamuzi uwanjani. Tumejiridhisha yalikuwepo mapungufu yasingeweza kumuadhibu mchezaji, hivyo hana hatia yupo huru kucheza soka, alisema.Hata hivyo, Mwenyekiti wa zamani wa Simba ya Dar es Salaam na Tarefa, Ismail Rage aliyekuwa akiwatetea viongozi wa Tarefa, timu ya Polisi Tabora na kipa Richard alisema wataendelea mbele kudai haki zao hata katika Mahakama ya Kimataifa ya Michezo Cas. Naye Katibu wa Geita Gold, Salum Kilunge alisema: Hatutakubali, hatutanyamaza, na Mbao FC tutahakikisha haichezi Ligi Kuu.  <topic>: MICHEZO 